Qayta tiklanuvchi energiya manbalari qurilmalarini ishlab chiqarishni jadallashtirish toʻgʻrisida
(resolution, 2022-09-21)

Iqtisodiyot tarmoqlari, ijtimoiy soha obyektlarida va aholi tomonidan qayta tiklanuvchi energiya manbalarini keng joriy etish orqali yoqilgʻi-energetika resurslaridan samarali va oqilona foydalanishni taʼminlash maqsadida Vazirlar Mahkamasi qaror qiladi: 1. Quyidagilar: Oʻzbekiston Respublikasi Prezidenti rahbarligida 2022-yil 10-iyunda oʻtkazilgan yigʻilishda iqtisodiyot tarmoqlari, ijtimoiy soha obyektlari va aholi tomonidan qayta tiklanuvchi energiya manbalarini keng joriy etish hamda tegishli chora-tadbirlar belgilash boʻyicha topshiriq berilganligi; 2022-yil 28-29-iyul kunlari Toshkent shahrida vazirliklar, idoralar, mahalliy ijro etuvchi hokimiyat organlari va xoʻjalik birlashmalari ishtirokida mahalliy qayta tiklanuvchi energiya manbalarini ishlab chiqaruvchi va yetkazib beruvchi tashkilotlarni jalb qilgan holda, sanoat yarmarkasi (keyingi oʻrinlarda — sanoat yarmarkasi) oʻtkazilganligi; sanoat yarmarkasi doirasida bino va inshootlarda qayta tiklanuvchi energiya manbalarini joriy etish boʻyicha vazirliklar, idoralar, xoʻjalik birlashmalari va oliy taʼlim muassasalari tomonidan mahalliy qayta tiklanuvchi energiya manbalarini ishlab chiqaruvchi tashkilotlar bilan oʻtkazilgan muzokaralar asosida dastlabki kelishuvga erishilganligi; davlat xaridlarining elektron tizimida davlat buyurtmachilari hamda mahalliy ishlab chiqaruvchilar oʻrtasidagi munosabatlarning erkinligini, shartnomalar tuzish shaffofligini hamda raqobat muhitini taʼminlovchi mexanizmlar tatbiq qilinganligi maʼlumot uchun qabul qilinsin. 2. “Oʻzeltexsanoat” uyushmasi, Energetika vazirligi, Qashqadaryo viloyati hokimligining “Chiroqchi” erkin iqtisodiy zonasi hududida quyosh suv isitish uskunalari, quyosh fotoelektrik panellari, shamol, biogaz, gidroelektr qurilmalari va inshootlarini, elektr energiyasini saqlovchi akkumulatsiya tizimlari va boshqa yordamchi jihoz hamda uskunalarni ishlab chiqarishni klaster usulida tashkil etish toʻgʻrisidagi taklifi maʼqullansin. Quyosh suv isitish uskunalari va quyosh fotoelektrik panellarini ishlab chiqarishga moʻljallangan “Solar cluster” klasteri (keyingi oʻrinlarda — klaster) ishtirokchilari tomonidan amalga oshiriladigan investitsiya loyihalarining manzilli roʻyxati ilovaga muvofiq tasdiqlansin. 3. Shunday tartib oʻrnatilsinki, unga muvofiq: qayta tiklanuvchi energiya manbalari qurilmalarini klaster usulida ishlab chiqarishni tashkil etish doirasida “Chiroqchi” erkin iqtisodiy zonasida joylashtiriladigan investitsiya loyihalari uchun yer uchastkalari Qashqadaryo viloyati hokimligi qarori bilan belgilangan boshlangʻich narxning 10 foizi miqdorida elektron onlayn-auksionga chiqariladi; vazirliklar, idoralar, mahalliy ijro hokimiyati organlari va yirik sanoat korxonalari tizimida muqobil energiya manbalarini joriy qilishda loyihalashtirish va tegishli qurilmalarni xarid qilishni davlat xaridlari elektron tizimining alohida sahifasida mahalliy korxonalar orasida eng yaxshi takliflarni tanlash natijalariga koʻra ishlab chiqaruvchilarga oldindan toʻlov shartisiz “fyuchers” kontraktlari asosida ishlash tizimi yoʻlga qoʻyiladi. 4. “Oʻzeltexsanoat” uyushmasi 2022-yil 1-noyabrga qadar: Energetika vazirligi bilan birgalikda muqobil energetika qurilmalarini sinovdan oʻtkazishga moʻljallangan zamonaviy sinov laboratoriyasini; energiya tejovchi va qayta tiklanuvchi energiya manbalari qurilmalarini oʻrnatish uchun servis korxonalari faoliyatini ishlab chiqaruvchilar bilan birgalikda tashkil etsin. 5. “Oʻzeltexsanoat” uyushmasi Energetika vazirligi, Investitsiyalar va tashqi savdo vazirligi, Oʻzbekiston texnik jihatdan tartibga solish agentligi bilan birgalikda ikki hafta muddatda Tarmoqlararo ishchi guruh (keyingi oʻrinlarda — ishchi guruh) tashkil etgan holda: qayta tiklanuvchi energiya manbalarini joriy etish bilan bogʻliq loyihalashtirish ishlarini amalga oshirish, uskuna va qurilmalarni yetkazib berish hamda oʻrnatish bilan shugʻullanuvchi ishlab chiqaruvchilar va klaster ishtirokchilarning mahsulotlar ishlab chiqarish uchun texnologik imkoniyatlari, quvvatlari, tajribasi, malakali mutaxassislari va kafolatlangan texnik xizmat koʻrsatish tizimi mavjudligi hamda mahsulotlarning sifat talablariga javob berishi yuzasidan tegishli oʻrganishlar oʻtkazsin; qayta tiklanuvchi energiya manbalarini oʻrganish natijalariga koʻra mahalliy ishlab chiqaruvchilar va Klaster ishtirokchilarining roʻyxatini shakllantirib, doimiy yangilab borishni tashkil qilsin hamda Moliya vazirligiga, Investitsiyalar va tashqi savdo vazirligi huzuridagi Raqamli transformatsiya markaziga hamda Tovar-xomashyo birjasiga joylashtirish uchun ushbu roʻyxatni taqdim etsin. 6. Moliya vazirligi Investitsiyalar va tashqi savdo vazirligi, Tovar-xomashyo birjasi bilan birgalikda ikki hafta muddatda davlat buyurtmachilari tomonidan bino va inshootlarda qayta tiklanuvchi energiya manbalarini joriy etish bilan bogʻliq loyihalashtirish ishlarini amalga oshirish, uskuna va qurilmalarni yetkazib berish hamda oʻrnatish bilan shugʻullanuvchi mahalliy ishlab chiqaruvchilarni va klaster ishtirokchilarini aniqlash maqsadida davlat xaridlarining elektron tizimida “alohida sahifa” tashkil etsin va unga ishchi guruh tomonidan taqdim etilgan roʻyxatga asosan mahalliy tashkilotlar kiritilishini taʼminlasin. Bunda, “alohida sahifa” orqali mahalliy qayta tiklanuvchi energiya manbalarini ishlab chiqaruvchi tashkilotlar va klaster ishtirokchilari tomonidan taklif etilayotgan mahsulotlar toʻgʻrisidagi maʼlumotlarni joylashtirish hamda davlat buyurtmachilari tomonidan qonunchilikda belgilangan tartibda eng yaxshi takliflarni tanlash yoki tender natijalariga koʻra gʻolibni aniqlash imkoniyati yaratilishi nazarda tutilsin. 7. Belgilansinki, davlat buyurtmachilari, istisno tariqasida, 2022-yil yakuniga qadar davlat xaridlari elektron tizimining “alohida sahifa”si orqali bino va inshootlarda qayta tiklanuvchi energiya manbalarini joriy etish boʻyicha davlat xaridlarini mahalliy ishlab chiqaruvchilar hamda klaster ishtirokchilari bilan tegishli shartnomalarni tuzish, eng yaxshi takliflarni tanlash natijalariga koʻra amalga oshiradi. Bunda davlat xaridlarining elektron tizimining “alohida sahifa”sida ishchi guruh tomonidan tavsiya etilgan mahalliy ishlab chiqaruvchilar va klaster ishtirokchilari yetkazib beruvchi sifatida savdo qilishlariga ruxsat etiladi. 8. Vazirliklar, idoralar, mahalliy ijro etuvchi hokimiyat organlari va xoʻjalik birlashmalarining birinchi rahbarlari bino va inshootlarda qayta tiklanuvchi energiya manbalarini joriy etish bilan bogʻliq barcha ishlarni sifatli tashkil etish va mablagʻlardan oqilona foydalanish boʻyicha shaxsan masʼul ekanliklari belgilansin. 9. Energetika vazirligiga budjetdan tashqari Tarmoqlararo energiyani tejash jamgʻarmasiga jalb qilinayotgan grantlar va homiylik xayriyalari hisobini yuritish uchun tijorat bankida alohida hisobvaraq ochishga ruxsat berilsin. Belgilansinki, jamgʻarmaning tijorat bankidagi hisobvaragʻiga tushgan mablagʻlar faqatgina aholining ijtimoiy himoyaga muhtoj qismi va ijtimoiy soha obyektlarida qayta tiklanuvchi energiya manbalari uskunalarini bepul oʻrnatish uchun sarflanadi. 10. Energetika vazirligi huzuridagi Elektr energetikada nazorat inspeksiyasi mazkur qaror doirasida bino va inshootlarda qayta tiklanuvchi energiya manbalarini joriy etish boʻyicha amalga oshiriladigan ishlar sifatini nazoratga olsin. 11. Mazkur qarorning bajarilishini nazorat qilish Oʻzbekiston Respublikasi Bosh vazirining Geologiya, energetika, sanoat va uning bazaviy tarmoqlarini rivojlantirish masalalari boʻyicha maslahatchisi — Davlat geologiya va mineral resurslar qoʻmitasi raisi B.F. Islamov zimmasiga yuklansin. T/r Loyiha nomi Loyiha tashabbuskori Yillik quvvati Loyiha qiymati (mln doll.) shundan: Ish oʻrinlari (birlik) Amalga oshirish muddati tashabbuskor mablagʻlari bank kreditlari Jami 38,7 11,6 27,1 500 1. Quyosh panellarini ishlab chiqarish “Sun-Nightech” MChJ 150 MVt 10,0 3,0 7,0 150 2022-2023-yillar (bosqichma-bosqich) Quyosh suv isitkichlarini ishlab chiqarish 15 000 dona 3,0 0,9 2,1 50 2. Quyosh panellarini ishlab chiqarish (1-bosqich) “OFTOBNUR SOLAR CLUSTER” MChJ 110,0 MVt 5,7 1,7 4,0 100 2022 — 2024-yillar 3. Quyosh panellari uchun invertorlarni ishlab chiqarish (2-bosqich) 30,0 MVt 2,0 0,6 1,4 25 2024-2025-yillar 4. Quyosh panellarini ishlab chiqarish “MIR SOLAR” MChJ 60,0 MVt 3,5 1,1 2,5 50 2022 — 2024-yillar (bosqichma-bosqich) 5. Quyosh panellarini ishlab chiqarish “Nukuselektroapparat” MChJ QK 150,0 MVt 10,5 3,2 7,4 95 2022 — 2024-yillar (bosqichma-bosqich) 6. Quyosh panellarini uchun metallkonstruksiyalar ishlab chiqarish “STANTOP ENERGY” MChJ 250 000 dona 4,0 1,2 2,8 30 2022-2023-yillar